b'\n_START_ARTICLE_\nRio Negro provincija\n_START_SECTION_\nGeografija\n_START_PARAGRAPH_\nProvincijos vakariniu pakra\xc5\xa1\xc4\x8diu driekiasi And\xc5\xb3 kalnai (auk\xc5\xa1\xc4\x8d. vieta\xc2\xa0\xe2\x80\x93 Tronador k., 3478 m). Centrin\xc4\x97je dalyje vyrauja plok\xc5\xa1\xc4\x8diakalniai ir lygumos. \xc5\xa0iaur\xc4\x97s rytuose b\xc5\xabdingos dr\xc4\x97gnosios pamp\xc5\xb3 lygumos. Klimatas vidutini\xc5\xb3 platum\xc5\xb3, ry\xc5\xa1k\xc5\xabs klimato skirtumai skirtingose provincijos dalyse. Vasaros pakankamai \xc5\xa1iltos, bet \xc5\xbeiemos ilgos, b\xc5\xabna nema\xc5\xbe\xc5\xb3 \xc5\xa1al\xc4\x8di\xc5\xb3. And\xc5\xb3 kalnuose i\xc5\xa1krenta net iki 2000\xc2\xa0mm, ta\xc4\x8diau likusioje dalyje tik 200\xe2\x80\x93300\xc2\xa0mm. Vyrauja sausi vakar\xc5\xb3, pietvakari\xc5\xb3 v\xc4\x97jai. Dauguma upi\xc5\xb3 priklauso Atlanto vandenyno baseinui (svarbiausios: Negras, Koloradas, Limajas), ta\xc4\x8diau nedidel\xc4\x97 dalis upi\xc5\xb3 priklauso Ramiojo vandenyno baseinui (pvz., Manso). Upes maitina kaln\xc5\xb3 ledynai ir lietus. And\xc5\xb3 kalnuose yra nema\xc5\xbeai ledyinini\xc5\xb3 e\xc5\xbeer\xc5\xb3 (Nauel Uapi, Mascardi, Steffen). Centrin\xc4\x97je dalyje dauguma upi\xc5\xb3 laikinos, gausu druskos e\xc5\xbeer\xc5\xb3 ir mar\xc5\xa1\xc5\xb3. Did\xc5\xbeiosios up\xc4\x97s patvenktos. And\xc5\xb3 priekaln\xc4\x97se auga mi\xc5\xa1rieji ir spygliuo\xc4\x8di\xc5\xb3 mi\xc5\xa1kai. Centriniuose regionuose vyrauja sausosios step\xc4\x97s, kr\xc5\xabmynai. Rio Negro provincijoje yra Nauel Uapi nacionalinis parkas. Be to, yra Meseta Somuncura provincijos rezervatas.\n_START_SECTION_\nEkonomika\n_START_PARAGRAPH_\nSvarbiausia \xc5\xabkio \xc5\xa1aka\xc2\xa0\xe2\x80\x93 \xc5\xbeem\xc4\x97s \xc5\xabkis, vystomas upi\xc5\xb3 (ypa\xc4\x8d Negro) sl\xc4\x97niuose. Auginami obuoliai, kriau\xc5\xa1\xc4\x97s, pomidorai, svog\xc5\xabnai, \xc4\xafvairios kitos uogos ir dar\xc5\xbeov\xc4\x97s (net 70\xc2\xa0% \xc5\xa1alies produkcijos). Taip pat i\xc5\xa1vystyta gyvulininkyst\xc4\x97 (provincijos \xc5\xa1iaur\xc4\x97je). Auginamos avys, o\xc5\xbekos, galvijai. Gele\xc5\xbeies, diatomito, gipso, druskos, naftos, duj\xc5\xb3 gavyba. \xc5\xbdvejyba. Vaisi\xc5\xb3 ir dar\xc5\xbeovi\xc5\xb3 apdirbimo, \xc5\xbeuvies perdirbimo pramon\xc4\x97. I\xc5\xa1vystytas turizmas.'